钦定古今图书集成/明伦汇编/官常典/第767卷 > 龚颖
## 钦定古今图书集成/明伦汇编/官常典/第767卷 > 龚颖

按《宋书》本传：“颖，遂宁人也。少好学，益州刺史毛璩辟
为劝学从事。璩为谯纵所杀，故佐吏并逃亡，颖号哭
奔赴，殡送以礼。纵后设宴延颖，不获已而至。乐奏，颖
流涕起曰：‘北面事人，亡不能死，何忍闻举乐，蹈迹逆
乱乎’？”纵大将谯道福引出，将斩之。道福母即颖姑，跣
出救之，故得免。纵既僭号，备礼征，又不至。乃收颖付
狱，胁以兵刃，执志弥坚，终无回改。至于蜀平，遂不屈
节。其后刺史至，辄加辟引。历府参军，州别驾从事吏。
太祖元嘉二十四年，刺史陆征上表曰：“臣闻运缠明
夷，则艰贞之节显；时属栋挠，则独立之操彰。昔之元
兴，皇纲弛紊，谯纵乘衅，肆虐巴庸，害杀前益州刺史
毛璩，窃据蜀土，涪岷士庶。”迫，受职璩故吏龚颖，独
秉身贞白，抗志不挠，殡送旧君，哀敬尽礼，全操九载，
不染伪朝，纵虽残凶，犹重义概。遂延以旌命，劫以兵
威。颖忠诚奋发，辞色方壮，虽桎梏在身，践危愈信其
节；白刃临颈，见死不更其守。若王蠋之抗辞燕军，同
周苛之肆詈楚王，方之于颖，蔑以加焉。诚“当今之忠
壮，振古之遗烈，而名未登于王府，爵犹齿于卿曹，斯
实边氓远土，所为于邑。臣过叨恩私，宣风万里，志存
砥竭，有怀必闻。故率愚悫，举其所知。追惧纰妄，伏增
愯栗。”颖遂不被朝命，终于家。